
REFERAT DE APROBARE  A PROIECTULUI DE HOTĂRÂRE
privind revocarea dreptului de administrare al  R.A.Calor Timișoara asupra imobilului din str. Oituz nr.3
1. Descrierea situaţiei actuale:
	Prin HCLMT nr. 34/17.09.1996 a fost aprobată transmiterea fără plată din administrarea Regiei Autonome "URBIS" Timisoara în administrarea Regiei Autonome "SALUBRITATE " si Regiei Autonome "CALOR" Timisoara, a imobilului situat in str. Oituz nr.3A, respectiv 
nr.3, imobil inscris în C.F.181 cu top.441, respectiv C.F.181 cu nr.top.442.
	Compania Locală de Termoficare "COLTERM" S.A. Timişoara a fost constituită prin HCLMT nr.313/2003, în urma reorganizării a două societăţi: TERMOCET 2002, gestionara centralelor şi a reţelei primare de termoficare şi CALOR, gestionara reţelei secundare, a punctelor termice şi a centralelor de cartier, având ca acționar unic Consiliul Local al Municipiului Timişoara.
	Spitalul Clinic Municipal de Urgență Timișoara a solicitat retragerea dreptului de administrare al  R.A.Calor Timișoara asupra imobilului din str. Oituz nr.3, înscris în CF 435333 Timișoara (CF vechi 181) cu nr. top. 442 și suprafața de 207 mp, proprietatea Municipiului Timișoara- domeniu public atestat prin H.G.nr.849/2009, în vederea realizării unui Centru de suport oncologic. 
2. Schimbări preconizate și rezultate așteptate:
 	Revocarea dreptului de administrare asupra terenului respectiv este necesară pentru obținerea fondurilor în vederea realizării lucrărilor de reabilitare a clădirii.
3. Alte informații:
	Conform Ordonanței de Urgență nr.57/2019 privind Codul Administrativ, art. 301  ”Radierea din cartea funciară a dreptului de administrare se efectuează în baza actului de revocare sau a actului prin care se constată stingerea dreptului de proprietate publică.”
 	Legea nr. 287/2009 privind Codul Civil prevede la art. 869 ”Dreptul de administrare încetează odată cu încetarea dreptului de proprietate publică sau prin actul de revocare emis, în condiţiile legii, dacă interesul public o impune, de organul care l-a constituit.”
4. Concluzii:
	Având în vedere cele menţionate mai sus, considerăm necesară și oportună revocarea dreptului de administrare al R.A. CALOR asupra imobilului situat în str. Oituz nr.3, înscris în CF 435333 Timișoara (CF vechi 181) cu nr. top. 442 și suprafața de 207 mp, proprietatea Municipiului Timișoara- domeniu public și abrogarea parțială a HCLMT nr.34/17.09.1996 în ceea ce privește imobilul respectiv. 

RAPORT DE SPECIALITATE
privind revocarea dreptului de administrare al  R.A.Calor Timișoara asupra imobilului din str. Oituz nr.3
              Având în vedere Referatul de aprobare a proiectului de hotărâre nr.CCT2021-50/07.06.2021 al Primarului Municipiului Timișoara și Proiectul de hotărâre privind revocarea dreptului de administrare al  R.A.Calor Timișoara asupra imobilului din str. Oituz nr.3, proprietatea Municipiului Timișoara, facem următoarele precizări:
	Prin HCLMT nr. 34/17.09.1996 a fost aprobată transmiterea fără plată din administrarea Regiei Autonome "URBIS" Timisoara în administrarea Regiei Autonome "SALUBRITATE " și Regiei Autonome "CALOR" Timisoara, a imobilului situat în str. Oituz nr.3A, respectiv nr.3, imobil înscris în C.F.181 cu top.441, respectiv C.F.181 cu nr.top.442.
	Compania Locală de Termoficare "COLTERM" S.A. Timişoara a fost constituită prin HCLMT nr. 313/2003, în urma reorganizării a două societăţi: TERMOCET 2002, gestionara centralelor şi a reţelei primare de termoficare şi CALOR, gestionara reţelei secundare, a punctelor termice şi a centralelor de cartier, având ca acționar unic Consiliul Local al Municipiului Timişoara.
	 Imobilul situat în str. Oituz nr.3, înscris în CF 435333 Timișoara (CF vechi 181) cu nr. top. 442 și suprafața de 207 mp, proprietatea Municipiului Timișoara- domeniu public atestat prin H.G.nr.849/2009, face obiectul unui proiect de interes public.
	Spitalul Clinic Municipal de Urgență Timișoara a solicitat, prin adresa nr. CCT2021-50/25.05.2021, retragerea dreptului de administrare al R.A.Calor Timișoara asupra imobilului din str. Oituz nr.3, înscris în CF 435333 Timișoara (CF vechi 181), în vederea realizării unui Centru de suport oncologic. 
	Scopul revocării dreptului de administrare asupra terenului respectiv fiind obținerea fondurilor în vederea realizării lucrărilor de reabilitare a clădirii, pentru asigurarea de spații de cazare gratuită pentru bolnavii de cancer care necesită servicii medicale de radioterapie, dotarea clădirii cu mobilierul, echipamentele și instalațiile necesare, oferirea de servicii de consiliere psihologică gratuită persoanelor cazate în Centru de suport oncologic, precum și realizarea de parteneriate cu ONG-uri pentru a susține cheltuielile administrative ale centrului.
	Conform art. 129, alin (6), lit.a) din Ordonanța nr.57/2019 privind Codul administrativ: ” În exercitarea atribuţiilor prevăzute la alin. (2) lit. c), consiliul local:
a) hotărăşte darea în administrare, concesionarea, închirierea sau darea în folosinţă gratuită a bunurilor proprietate publică a comunei, oraşului sau municipiului, după caz, precum şi a serviciilor publice de interes local, în condiţiile legii.”
	Conform Ordonanței de Urgență nr.57/2019 privind Codul Administrativ, art. 301,  ”Radierea din cartea funciară a dreptului de administrare se efectuează în baza actului de revocare sau a actului prin care se constată stingerea dreptului de proprietate publică.”
	Legea nr. 287/2009 privind Codul Civil prevede la art. 869 ”Dreptul de administrare încetează odată cu încetarea dreptului de proprietate publică sau prin actul de revocare emis, în condiţiile legii, dacă interesul public o impune, de organul care l-a constituit.”
	Conform adresei Serviciului Juridic nr. CCT2021-50/2021 nu figurează litigii pe rolul instanțelor de judecată în curs de soluționare cu privire la imobilul situat în str. Oituz nr.3, înscris în C.F.435333 Timișoara, cu nr. top. 442.
 	Prin adresa nr. CCT2021-50/2021 Compartiment Administrare Fond Funciar ne comunică că nu sunt înregistrate revendicări în baza legilor fondului funciar. 
	Conform evidenței Biroului Clădiri Terenuri II Vest imobilul respectiv nu a fost revendicat conform prevederilor Legii nr. 10/2001, art.21, alin.2,3 – lege privind regimul juridic al unor imobile preluate în mod abuziv în perioada 6 martie 1945-22 decembrie 1989 - şi nici în baza O.U.G.nr.94/2000, republicată, modificată şi completată prin O.U.G. nr. 209/2005 - privind retrocedarea unor imobile care au aparţinut cultelor religioase din România.
	 În concluzie, propunem spre analiza Comisiilor din cadrul Consiliului Local al Municipiului Timişoara proiectul privind revocarea dreptului de administrare al R.A. CALOR asupra imobilului situat în str. Oituz nr.3, înscris în CF 435333 Timișoara (CF vechi 181) cu nr. top. 442 și suprafața de 207 mp, proprietatea Municipiului Timișoara - domeniu public și abrogarea parțială a HCLMT nr.34/17.09.1996 în ceea ce privește imobilul respectiv.
[bookmark: _Hlk36138493]	Având în vedere prevederile legale expuse în prezentul raport, apreciem că proiectul de hotărâre menţionat mai sus îndeplinește condițiile pentru a fi supus dezbaterii și aprobării în plenul consiliului local. 

